इक होर मोटर चान-चक्क ओदै आई रुकी। स्टियरिंग पर बैठे दे जुआन नै, जेका कालेज दा विद्यार्थी-जन बझोन्दा हा, मखौल कीता-“नंगे बाबा जी रस्ता छोड़ी देओ तां बड़ी कृपा होग।” उन्न कोई परता नेईं दित्ता, छड़ा पिट्ठ परताइयै खड़ोई गेआ। जुआन नै मोटर बल्लें नेईं अगड़ी बदाइयै ओदे शरीरै कन्ने बनकाई ओड़ी। ओ फी बी डटे दा रेआ, ओदे लच्छन दिक्खी बझोन्दा हा जे ओदी उत्थुआं हटने दी सलाह् नेईं। जुआन बी मोटर पिछड़ी परतने च नेईं हा. ओदियां मुच्छां दिक्खियै सेई होन्दा हा जे ओ राजपूत ऐ ते राजपूतें पिच्छड़ा परतोना भाखा गै नेईं।